Kommissaris maak voorbeeld van ‘ongedissiplineerde’ beamptes  Argieffoto Twee polisiebeamptes is Woensdag in hegtenis geneem nadat hulle glo ŉ gevangene by die Pienaar-polisiestasie in Mpumalanga help ontsnap het. Brig. Selvy Mohlala, provinsiale polisiewoordvoerder, het gesê inwoners van Pienaar naby Nelspruit, het omstreeks 10:25 ŉ verdagte aan die polisie oorhandig. “Die verdagte was betrokke by ŉ reeks voorvalle waarin hy mense se selfone geroof het,” het Mohlala gesê. “Ná sy inhegtenisneming het twee klaers hul selfone uitgewys en hy is in die polisiestasie se selle aangehou.” Die bevelvoerder het omstreeks 14:00 ontdek dat die man uit wettige aanhouding ontsnap het. Lt.genl. Mark Dumisa Magadlela, provinsiale polisiekommissaris, het van die ontsnapping te hore gekom en dadelik gaan ondersoek ingestel. “Pienaar is een van die beste polisiestasies, met die beste geriewe in Mpumalanga. Lt.genl. Magadlela wou dus self sien hoe die man dit reggekry het om te ontsnap. Hy het kort ná sy aankoms die twee beamptes, ŉ sersant en ŉ adjudant-offisier, in hegtenis geneem,” het Mohlala gesê. Die beamptes gaan na verwagting Donderdag in die Kanyamazane-landdroshof verskyn. ŉ Interne tugproses sal ook volg. Magadlela het beloof om ŉ voorbeeld van “ongedissiplineerde” polisiebeamptes te maak en om te bewys dat skandelike gedrag nie in die polisie welkom is nie.